Broj: 711-I-47-P-104-22/23-02-24

Zagreb, 17. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Ljubice Belobrk Flamaceta, pročelnice Upravnog odjela za poslove Županijske skupštinei pravne poslove Koprivničko-križevačke županiji,** za davanjem očitovanja,na 160. sjednici, održanoj 17. veljače 2022., daje sljedeće

**OČITOVANJE**

**Povjerenstvo ukazuje podnositeljici zahtjeva da nije nadležno za utvrđivanje sadržaja obavijesti člana predstavničkog tijela jedinice lokalne i područne (regionalne) samouprave iz članka 4. stavak 5. ZSSI/21-a te je upućuje da se sa predmetnim upitom obrati Ministarstvu pravosuđa i uprave kao nadležnom tijelu.**

Obrazloženje

Zahtjev za očitovanjem Povjerenstva podnijela je Ljubica Belobrk Flamaceta, pročelnica Upravnog odjela za poslove Županijske skupštinei pravne poslove Koprivničko – križevačke županiji. U Povjerenstvu je zahtjev zaprimljen 10. veljače 2022. pod poslovnim brojem 711-U-2672-P-104/22-01-1, povodom kojeg se vodi predmet broj P-104/22.

U zahtjevu podnositeljica navodi da je člankom 4. ZSSI/21-a utvrđeno da su članovi predstavničkog tijela jedinica lokalne i područne (regionalne) samouprave dužni pisanim putem u roku od 15 dana od stupanja na dužnost ili stjecanja udjela, obavijestiti predsjednika predstavničkog tijela ako imaju 5% ili više udjela u vlasništvu poslovnog subjekta. Nadalje, navodi kako je istim člankom propisano da je član predstavničkog tijela dužan pisanim putem u roku od 15 dana obavijestiti predstavničko tijelo o stupanju u poslovni odnos poslovnih subjekata u njegovom vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te trgovačkim društvima i drugim pravnim osobama kojima je ta jedinica osnivač ili član. Podnositeljica zahtjeva navodi da ima nedoumice u vezi navedenog članka koje se odnose na sadržaj podataka koje su članovi Županijske skupštine dužni dostaviti, konkretno jesu li u svojoj obavijesti dužni navesti koliko točno udjela u poslovnom subjektu imaju. Također, iznosi da ima dvojbu vezano za obavijest koja se odnosi na poslovni odnos kojeg članovi predstavničkih tijela imaju s jedinicom lokalne i područne (regionalne) samouprave, odnosno s trgovačkim društvima i drugim pravnim osobama u kojima je ta jedinica osnivač ili član, te je postavila upit je li dovoljno navesti podatak o postojanju takvog poslovnog odnosa, njegovoj vrsti i trajanju ili je potrebno navesti i vrijednost poslovnog odnosa. Zaključno je postavila upit mogu li u smislu članka 18. stavak 4. ZSSI/21-a trgovačko društvo kojeg je osnovala Koprivničko-križevačka županija zajedno sa još tri županije i jednom općinom i u kojem svaka županija ima 22,5 % udjela, a općina 10% udjela, kao i trgovačko društvo koje je osnovalo navedeno trgovačko društvo biti pravne osobe od posebnog interesa za Koprivničko-križevačku županiju.

Člankom 8. stavcima 3. i 4. ZSSI/21-a propisano je da su u slučaju dvojbe, predstavlja li neko ponašanje povredu odredaba ZSSI/21-a o sukobu interesa ili drugog zabranjenog ili propisanog ponašanja predviđenog tim Zakonom, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, no obzirom da se odnosi na dvojbu u pogledu primjene ZSSI/21-a, Povjerenstvo u svrhu učinkovitog sprječavanja i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Člankom 4. stavak 3. ZSSI/21-a propisano je da su članovi predstavničkog tijela jedinica lokalne i područne (regionalne) samouprave dužni pisanim putem u roku od 15 dana od stupanja na dužnost ili stjecanja udjela, obavijestiti predsjednika predstavničkog tijela ako imaju 5% ili više udjela u vlasništvu poslovnog subjekta. Stavkom 5. istog članka propisano je da je član predstavničkog tijela dužan pisanim putem u roku od 15 dana obavijestiti predstavničko tijelo o stupanju u poslovni odnos poslovnih subjekata u njegovom vlasništvu i vlasništvu članova njegove obitelji s jedinicom lokalne i područne (regionalne) samouprave u kojoj obnaša dužnost člana predstavničkog tijela te trgovačkim društvima i drugim pravnim osobama kojima je ta jedinica osnivač ili član.

U odnosu na pitanje o sadržaju obavijesti člana predstavničkog tijela jedinice lokalne i područne (regionalne) samouprave iz članka 4. stavka 5. ZSSI-a Povjerenstvo ističe da su obveze, zabrane i ograničenja, koja obvezuju obnašatelje javnih dužnosti članova predstavničkih tijela jedinica lokalne i područne (regionalne) samouprave, propisane odredbama Zakona o lokalnim izborima („Narodne novine“, broj 144/12., 121/16. i 98/19.) i Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12., 19/13.,137/15., 123/17., 98/19. i 144/20), a temeljem članka 10. Zakona o ustrojstvu i djelokrugu tijela državne uprave („Narodne novine“, broj 85/20) za tumačenje nad provedbom odredaba navedenih zakona nadležno je Ministarstvo pravosuđa i uprave te se u tom smislu upućuje podnositeljica da za predmetnu situaciju zatraži mišljenje od navedenog Ministarstva.

Nadalje, člankom 18. stavak 1. ZSSI/21-a propisano da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti obavljati poslove upravljanja u poslovnim subjektima. Stavkom 2. istog članka propisano je da obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Stavkom 4. istog članka propisano je da predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

 Povjerenstvo stoga ukazuje podnositeljici zahtjeva da nije u njegovoj nadležnosti utvrđivati smatra li se određena prava osoba pravnom osobom od posebnog interesa za jedinicu područne (regionalne) samouprave, u konkretnom slučaju za Koprivničko-križevačku županiju, odnosno treba li joj utvrditi taj status, pri čemu utvrđenje istog statusa ne može imati za posljedicu izuzeće od primjene zabrane propisane člankom 18. stavkom 1. ZSSI/21-a ukoliko se radi o pravnoj osobi osnovanoj kao trgovačko društvo (osim kod nadzornih odbora povezanih trgovačkih društava), jer se odredba stavka 2. tog članka Zakona odnosi na ustanove i izvanproračunske fondove.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana